Žeriavotvaré

Žeriavotvaré (iné názvy: žeriavy, žeriavovce, krátkokrídlovce, staršie: krátkokrídle; lat. Gruiformes alebo Grues, staršie: Grui) alebo chriašteľotvaré (iný názov: chriaštele ; lat. Ralliformes alebo Ralli) je rad z nadradu Gruimorphae patriaceho do taxónu Neoaves patriaceho do letcov. 

Existuje viacero spôsobov vymedzenia tohto radu (podrobnosti pozri v kapitole Systematika); tento článok je primárne o vymedzení, pri ktorom tento rad pozostáva z recentných čeľadí žeriavovité (Gruidae), kurlanovité (Aramidae), trubačovité (Psophiidae), páperochvostovité (Sarothruridae), chriašteľovcovité (Heliornithidae) a chriašteľovité (Rallidae).

 Charakteristika 
Sú to stredne veľké až veľké vtáky, žijúce spravidla pri vode alebo na vode, ale aj na stepiach. Mnohé žijú skrytým spôsobom.

Väčšinou majú dlhé nohy, tenký zobák, zaokrúhlené krídla a nenápadné sfarbenie. Nikdy nemajú hrvoľ. Mnohé sú sťahovavé, pričom hniezdiská a zimoviská bývajú od seba vzdialené.

 Systematika 
 Rozsah radu 
Existuje viacero vymedzení radu žeriavotvaré resp. chriašteľotvaré:
 V niektorých systémoch do začiatku 21. storočia sa rozlišoval (podrobnejšie pozri nižšie v kapitole Vnútorný systém):
 rad žeriavotvaré (Gruiformes/Grues/Grui) v užšom zmysle, ktorý pozostáva len z čeľade žeriavovité (Gruidae) a niekedy navyše aj z čeľade kurlanovité (Ariamidae) a/alebo z čeľade trubačovité (Psophiidae); 
 rad chriašteľotvaré (Ralliformes/Ralli) v užšom zmysle, ktorý pozostáva len z čeľadí chriašteľovité (Rallidae), páperochvostovité (Sarothruridae) a niekedy navyše aj z čeľade chriašteľovcovité (Heliornithidae). 
 V iných systémoch sa uvádza rad žeriavotvaré/chriašteľotvaré (Gruiformes/Grues/Grui/Ralliformes/Ralli) v širšom zmysle, ktorý pozostáva z čeľadí žeriavovité (Gruidae), kurlanovité (Aramidae), trubačovité (Psophiidae), páperochvostovité (Sarothruridae), chriašteľovcovité (Heliornithidae), chriašteľovité (Rallidae) a z vyhynutých taxónov, ktoré sú s nimi bezprostredne príbuzné. Podrobnejšie pozri nižšie v kapitole Vnútorný systém. Toto je dnes štandardné vymedzenie radu Gruiformes.
 V mnohých systémoch do začiatku 21. storočia sa uvádza rad žeriavotvaré/chriašteľotvaré (Gruiformes/Grues/Grui/Ralliformes/Ralli) v najširšom zmysle, ktorý pozostáva z radu Gruiformes v širšom zmysle (pozri predchádzajúcu odrážku) plus z toho, čo sa dnes klasifikuje ako samostatné rady mezitotvaré (Mesitornithiformes), kariamotvaré (Cariamiformes), pachriašteľotvaré (Eurypygiformes; vrátane Rhynochetiformes), dropotvaré (Otidiformes) a niekedy navyše aj čeľaď prepeľovcovité (Turnicidae). Staršie bola v tomto rade navyše zahrnutá aj čeľaď prepeľovité (Pedionomidae) a občas aj čeľaď jakanovité (Jacanidae), čeľaď volavkovité (Ardeidae) a rad †Gastornithiformes. Dnešný rad žeriavotvaré, čiže to, čo je vyššie označené ako rad žeriavotvaré v širšom zmysle, v minulosti niekedy tvoril v rámci radu žeriavotvaré v najširšom zmysle podrad Grues (žeriavy).
Z existujúcich slovenských názvov sa názov krátkokrídl(ovc)e používa len na označenie Gruiformes v širšom alebo najširšom zmysle.

 Vnútorný systém 
rad žeriavotvaré/žeriavy/žeriavovce (Gruiformes/Grues/Grui) v širšom zmysle [=krátkokríd(lovc)e]/ chriašteľotvaré/chriaštele (Ralliformes) v širšom zmysle:
 incertae sedis :
 ?rod †Eurynotus- možno príbuzný s čeľaďou Rallidae
 ?rod †Amitabha- možno príbuzný s čeľaďou Rallidae
 čeľaď †Songziidae - možno príbuzná s podradom Ralli v užšom zmysle
 čeľaď †Messelornithidae - možno príbuzná s podradom Ralli v užšom zmysle
 rod †Walbeckornis - možno príbuzný s čeľaďou Messelornithidae
 rod †Wanshuina - možno príbuzný s rodom Walbeckornis, staršie zaraďovaný do čeľade Rallidae
 rod †Bumbaniralla- možno príbuzný s rodom Walbeckornis
 rod †Bumbanipes - možno príbuzný s čeľaďou Aramidae
 rod †Loncornis - možno príbuzný s čeľaďou Aramidae
 rod †Anisolornis - možno príbuzný s čeľaďou Aramidae
 rod †Badistornis - pravdepodobne príbuzný s čeľaďou Aramidae
 čeľaď †Parvigruidae (vrátane rodu †Rupelrallus)
 podrad žeriavy (Grui/Grues) v užšom zmysle/ nadčeľaď Gruoidea v širšom zmysle - iné vymedzenia podradu Grui, podradu Grues a nadčeľade Gruoidea pozri nižšie v kapitole Alternatívne zoskupenia:
 čeľaď trubačovité (Psophiidae) [= Psophioidea; Psophiae] - staršie (často spolu s čeľaďou Aramidae) niekedy zaraďovaná ako samostatný rad trubače/trubačovce/trubačotvaré (Psophiiformes/Psophiae) 
 [nadčeľaď] Gruoidea v užšom zmysle - v minulosti sa do tejto nadčeľade niekedy zaraďovala aj čeľaď Heliornithidae:
 rod †Papulavis
 čeľaď kurlanovité (Aramidae) [= Arami] - staršie niekedy zaraďovaná ako súčasť čeľade Gruidae alebo čeľade Heliornithidae
 čeľaď žeriavovité (Gruidae) - staršie (občas spolu s čeľaďou Aramidae a/alebo dávnejšie spolu s čeľaďou Psophiidae) niekedy zaraďovaná ako samostatný rad žeriavotvaré/žeriavovce (Gruiformes) v užšom zmysle [= žeriavy v najužšom zmysle; Grues/Grui v najužšom zmysle] 
 podrad chriaštele (Ralli) v užšom zmysle/ nadčeľaď Ralloidea – staršie (často okrem čeľade Heliornithidae) zaraďovaný ako samostatný rad chriašteľotvaré/chriaštele (Ralliformes/Ralli) v užšom zmysle alebo ojedinele do radu kulíkotvaré (Charadriiformes); iné vymedzenia podradu Ralli a nadčeľade Ralloidea pozri nižšie v kapitole Alternatívne zoskupenia
 Heliornithes v širšom zmysle:
 čeľaď †Aptornithidae
 čeľaď †Nesotrochidae - staršie zaraďovaná ako súčasť čeľade Rallidae
 čeľaď páperochvostovité (Sarothruridae) - staršie zaraďovaná ako súčasť čeľade Rallidae
 čeľaď chriašteľovcovité (Heliornithidae) - staršie niekedy zaraďovaná ako samostatný rad chriašteľovce/chriašteľovcotvaré (Heliornithiformes/Heliornithes v užšom zmysle)
 čeľaď chriašteľovité (Rallidae) 

Staršie sa do Gruiformes v širšom zmysle niekedy zaraďovali aj:
 taxón †Ergilornithioidea [=Eogruidae v širšom zmysle], ktorý pozostával z čeľadí  †Geranoididae, †Eogruidae v užšom zmysle a †Ergilornithidae - tento sa konkrétne zaraďoval do alebo vedľa Grui v užšom zmysle, dnes sa zaraďuje do radu pštrosotvaré (Struthioniformes) v najužšom zmysle, čiže vedľa čeľade pštrosovité (Struthionidae);
 čeľaď †Orthocnemidae - dnes zrušená a jej druhy sú zaradené ako súčasť rodov Dynamopterus a Elaphrocnemus radu kariamotvaré (Cariamiformes);
 rod †Ludiortyx - dnes sa zaraďuje do čeľade †Quercymegapodiidae;
 rod †Aminornis - dnes sa zaraďuje do čeľade kačicovité (Anatidae);
 rod †Gnotornis - dnes sa zaraďuje do čeľade volavkovité (Ardeidae);
 rod †Megagallinula - dnes sa zaraďuje ako súčasť rodu †Colymboides;
 rod †Telecrex - dnes sa zaraďuje do čeľade perličkovité (Numididae);
 rod †Telmatornis - dnes sa zaraďuje do radu kulíkotvaré (Charadriiformes);
 rod †Horezmavis - dnes sa zaraďuje medzi bazálne Ornithurae;
 to, čo iní autori zaraďujú ako samostatný rad pachriašteľotvaré (Eurypygiformes; vrátane Rhynochetiformes).

 Alternatívne zoskupenia 
Alternatívne zoskupenia v rámci radu v niektorých starších systémoch (okolo roku 2000) sú napríklad:
 podrad Ralli v najužšom zmysle = Ralli v užšom zmysle okrem Heliornithidae
 nadčeľaď Ralloidea v najužšom zmysle = Ralli v užšom zmysle okrem Heliornithidae (prípadne plus Idiornithidae)
 parvrad Gruida = Grui v užšom zmysle + Heliornithidae
 infrarad Gruides = Grui v užšom zmysle + Heliornithidae + Cariamidae + Rhynochetidae
 nadčeľaď Gruoidea v najširšom zmysle = Grui v užšom zmysle + Heliornithidae + Ergilornithioidea
 podrad Grui v takmer najširšom zmysle = Gruides + Eurypygidae + Otididae = Gruiformes v najširšom zmysle okrem Ralli v najužšom zmysle a okrem Mesitornithidae 
 podrad Grues v širšom zmysle = Gruiformes v širšom zmysle (ako podrad radu Gruiformes v najširšom zmysle)
 podrad Grues v takmer najširšom zmysle = Gruiformes v najširšom zmysle okrem Ralli v najužšom zmysle a okrem Cariamiformes 

Zdroje kapitoly Systematika:
Martin Stervander; Guangji Chen; Shaohong Feng; Gerald Mayr (3 July 2025). "Nesotrochidae, fam. nov. ‒ a new name for the New World cave rails Nesotrochis spp., sister taxon of the New Zealand adzebills (Aptornithidae)" (PDF). Avian Systematics. 2 (8): 85–98. ISSN 2051-4441 Mayr, G., Kitchener, A.C. Two new species of larger gruiform and charadriiform birds from the London Clay of Walton-on-the-Naze (Essex, UK). Palaeobio Palaeoenv (2025). https://doi.org/10.1007/s12549-025-00653-6P. Houde. Cranes, rails, and allies (Gruiformes). Pp. 440–444 in The Timetree of Life, S. B. Hedges and S. Kumar, Eds. (Oxford University Press, 2009). WOLTERS, E. Die Vogelarten der Erde. Hamburg, Berlin: Paul Parey. 1975-1985. S. 9-16 LIVEZEY, B.C. and ZUSI, R.L. (2007), Higher-order phylogeny of modern birds (Theropoda, Aves: Neornithes) based on comparative anatomy. II. Analysis and discussion. Zoological Journal of the Linnean Society, 149: 1-95. https://doi.org/10.1111/j.1096-3642.2006.00293.xBENTON, M. J. Vertebrate Palaeontology. Third Edition. University of Bristol. 2005. S. 399Monroe Jr., B. L., Sibley, C. G. A World Checklist of Birds. New Haven, London: Yale University Press. 1993Brodkorb, P. Catalogue of Fossil Birds. Part 3: Ralliformes, Ichthyornithiformes, Charadriiformes. Bulletin of the Florida State Museum, Biological Sciences 11 (3), June 1967. S. 113-174CARROLL, R. L. Vertebrate Paleontology and Evolution. New York: W.H. Freeman and Company. 1988. S. 625, 626 (verzia z roku 2005: )BOCK, W. J. Aves. In: Parker, S. P. (ed.) Synopsis and Classification of Living Organisms. New York: McGraw-Hill. 1982. S. 979-982Slovenské mená vtákov sveta (xlsx. ver. 2020_VIII_13) FERIANC, O., MATOUŠEK, B. Slovenské mená vtákov (I. časť). in: Múzeum 1-2 1978. S. 30-32BREHM, A. et al. Život zvierat 3 - Vtáky. Bratislava: Obzor 1968.  S. 100-116Marchant , S. & Higgins , P.J. (editors) 1993. Handbook of Australian , New Zealand & Antarctic Birds. Volume 2, Raptors to lapwings. Melbourne , Oxford University Press. S. 469 Stresemann, Erwin (1959) "The Status of Avian Systematics and Its Unsolved Problems," The Auk: Vol. 76: Iss. 3, Article 1. CRACRAFT, J. Systematics and evolution of the Gruiformes (class Aves). 3, Phylogeny of the suborder Grues. Bulletin of the AMNH ; v. 151, article 1 

 Referencie